留别張雲立立之
作者：鄒浩
朝代：宋

paragraphs: 來遷夢破知何處，今君歸去仙宮路。
江頭舟楫嶺頭雲，曾許乘風邀月住。
翛然三載與君同，信我此心惟白鷺。
白鷺忘情亦有情，君更情多無量數。
天繪亭前不忍分，遠送我來欣進步。
霜凋萬木見孤松，顔色青青獨如故。
湘南湘北舊光陰，從此回頭但烟霧。
得志軒前藕未花，梅率小桃先已露。
與君同醉復同醒，千頃池塘渺新霔。
好随魚躍趁風雷，飛上青天休反顧。